Raza

A Raza (Smilax aspera) hè una pianta chì face parte di a famiglia di e Smilacaceae. 

Descrizzione
A raza hè longa sin'à 2 metri. Fiurisce d'aostu à uttrove. I frutti sò bagarelli rossi, cuncolti in gaspi, chì maturanu di vaghjimu. Cuntenenu granelli tamantinelli è tondi. Lazzi è pocu appitittevuli per l'omu, custituiscenu una fonte di nutrimentu per numerose spezie d'acelli. Sò maturi da nuvembre à dicembre. E casce à forma di core anu lati zimbrunuti, è a narbatura cintrale di a faccia infiriore hè anch'ella zimbrunuta. I fiori assai prufumati sò chjuchi, giallicci o virdicci, discreti è riuniti in picculi cucculi.

A radica di a raza cuntene numerosi principi attivi frà i quali si pò mintuvà: a smilacina, a salsasapunina, l'acidu salsasapinicu.

Ripartizione
A raza hè diffusa in u Messicu, in l'isule Canarie, in Africa centrale, in Asia centrale è in e regione di l'area mediterranea. Si scontra da u livellu di u mare sin'à 1200 metri.

 In Corsica 
A raza hè assai cumuna in Corsica. Si trova à spessu in a machja è in e fureste.

Lessicu
A raza hè ancu chjamata u razu (u razzu in u sartinese) o ancu a tìrria.

 Referenze 
  Conrad, Marcella, I corsi è e piante salvatiche, avà è innanzi, 1981, Adecec
 Gamisans, Jacques (1996), A flora endemica di Corsica - La flore endémique de Corse, Edisud (in francese)

Categoria:Smilacaceae
Categoria:Flora di Corsica